Document ID: /roh_data/filtered/fineweb-2-filterrobots_roh.jsonl.gz/30371

In 5avel damain passagiers, quai è il regress total che l’Auto da Posta Svizzer fa quint per tut ses trajects en Svizra il 2021. Tut auter las cifras da frequenza tar il traject Scuol – S-charl. Durant ils ultims trais onns è il numer da giasts s’augmentà per bunamain in quart, numnadamain da 56’200 l'onn 2019 a 57’400 l'onn 2020 a 71’300 quest onn.
Damai, cifras fitg allegraivlas per la regiun Engiadina Bassa. Sustegnidas vegnian quellas anc dal fitg bun sentiment dal hotelier Dominique Mayor e Martina Stadler da la destinaziun turistica. Suenter ina fitg buna stagiun da stad l’onn passà prognostitgeschian omadus ina sumegliant buna ubain schizunt anc meglra stagiun da stad quest onn.
La raschun per quest svilup haja segiramain anc adina d’avair da far cun l'effect da corona. Auter dentant che la stagiun passada na sajan ils giasts svizzers pli sfurzads da passentar lur vacanzas sulettamain en Svizra. E tuttina haja ina gronda part puspè tschernì ina destinaziun Svizra sco lieu da vacanzas. Pia la dumonda che restia, èn ils giasts vegnids sulettamain pervia da la situaziun da pandemia u fissan els era vegnids senza pandemia.